COMUNICACIÓ

al Govern sobre la consulta pública prèvia a l’elaboració d’un projecte de decret d’aprovació dels estatuts de l’Agència de la Natura de Catalunya.

El Departament d’Acció Climàtica, Alimentació i Agenda Rural ha de dur a terme una consulta pública prèvia a l’elaboració d’un projecte de decret d’aprovació dels estatuts de l’Agència de la Natura de Catalunya, de conformitat amb l’article 66 bis de la Llei 26/2010, de 3 d’agost, de règim jurídic i de procediment de les administracions públiques de Catalunya.

Per tot això, a proposta del conseller d’Acció Climàtica, Alimentació i Agenda Rural, el Govern

Pren coneixement de la consulta pública prèvia a l’elaboració d’un projecte de decret d’aprovació dels estatuts de l’Agència de la Natura de Catalunya, amb el contingut que s’annexa.

**Annex**

**Consulta pública prèvia sobre el Projecte de decret d’aprovació dels estatuts de l’Agència de la Natura de Catalunya**

**1. Els problemes que es pretenen solucionar**

El mes de juliol de 2020, es va aprovar la Llei 7/2020, de 2 de juliol, de l’Agència de la Natura de Catalunya.

L’Agència de la Natura de Catalunya (o ANACAT) té per missió la protecció, la planificació, la gestió, la restauració, el millorament i l’estudi del medi natural de Catalunya, tant en l’àmbit continental com en el marí, amb la finalitat de conservar-ne el patrimoni natural, la biodiversitat i la geodiversitat, i de garantir els serveis ambientals i les externalitats positives dels ecosistemes, amb criteris d’integritat, sostenibilitat, persistència i eficiència.

Segons estableix la Llei, l’Agència de la Natura de Catalunya s’ha de constituir en el moment en què es dicti el decret que n’aprovi els estatuts. Per tant, l’aprovació dels estatuts és requisit per a l’entrada en funcionament de l’Agència.

Els estatuts de l’ANACAT han de regular una àmplia diversitat d’aspectes sobre el funcionament d’aquest nou organisme, sempre d’acord amb la Llei 7/2020 i altres normes pròpies de les administracions públiques.

Els problemes que es pretenen solucionar estan relacionats amb l’eficàcia i l’eficiència de l’organització administrativa actual, la seva estructura i desplegament territorial i els actuals mecanismes de participació en la definició i execució de les polítiques de conservació de la natura.

Actualment, les funcions assignades a l’Agència són exercides per òrgans administratius del Departament d’Acció Climàtica, Alimentació i Agenda Rural. Aquesta estructura d’òrgans administratius integrats en un departament s’ha mantingut durant anys, amb diferents canvis d’adscripció. Tanmateix, el grau de sensibilització i exigència de la societat actual envers la gestió del medi natural i la biodiversitat s’ha incrementat notablement en els darrers anys. Aquesta demanda de la societat no ha anat acompanyada d’una evolució de les estructures administratives per donar-hi resposta.

Una manifestació del grau d’importància que la societat atorga a la gestió del patrimoni natural és la creació del Fons del patrimoni natural per la Llei 4/2017, de 28 de març, de pressupostos de la Generalitat de Catalunya per a 2017. El Fons del patrimoni natural té l’objectiu d’impulsar actuacions relacionades amb la protecció, la gestió, la millora i la

valorització del patrimoni natural i la biodiversitat. El Fons del patrimoni natural es dota, com a mínim, amb el 50% dels ingressos obtinguts de l’impost sobre les emissions de diòxid de carboni dels vehicles de tracció mecànica.

El Fons del patrimoni natural té naturalesa finalista, és a dir, que les exigències de mobilització d’aquests recursos són molt elevades atès que s’ha de donar una resposta clara a la pèrdua de biodiversitat i als objectius de la Llei de canvi climàtic en forma de gestió, finalitat última d’aquest finançament. Per tant, cal garantir que aquests recursos es destinin a la finalitat per a la qual es van crear i a una gestió efectiva de la natura.

La gestió d’aquest Fons exigeix un elevat grau d’autonomia, agilitat, eficiència i eficàcia en la gestió pressupostària del que no disposen els òrgans administratius que actualment exerceixen les funcions de l’Agència. Cal millorar procediments, optimitzar recursos personals i organitzatius i crear estructures organitzatives flexibles que incorporin elements d’innovació i creativitat i que siguin adaptables a l’entorn cada vegada més canviant de la gestió del medi natural, en context de crisi ecològica i emergència climàtica, on les polítiques de conservació de natura són cada cop més una prioritat.

D’altra banda, l’organització territorial actual es basa en un model de desplegament de les polítiques de conservació de la natura essencialment centralitzat, malgrat que l’acció executiva de conservació de la natura hauria de ser implementada, sobretot, a escala territorial i local. Un exemple clar d’aquest escenari és el fet de disposar d’un sistema d’espais naturals protegits de 184 espais arreu del territori de Catalunya.

Per a l’exercici de les funcions en el territori, cal la desconcentració de funcions, atenent els principis d’eficàcia i eficiència. Les qüestions relatives a l’organització i el desplegament territorial de l’Agència han de ser abordades en els futurs estatuts de l’entitat.

Finalment, també es detecta la necessitat de millorar i reforçar els actuals mecanismes de participació en la definició i execució de les polítiques de conservació de la natura. En sintonia amb les noves formes de participació ciutadana en els afers col·lectius i amb les noves tendències en la governança de les polítiques públiques, avui les diputacions i altres ens locals, els consorcis mixtos entre la Generalitat i els ens locals, les entitats de custòdia del territori i altres entitats del tercer sector ambiental, els propietaris, les fundacions, les empreses de serveis i les consultores, els centres acadèmics i de recerca i les diverses formes de voluntariat ciutadà formen un ric i complex ecosistema organitzatiu, impossible d’encaixar amb les envellides estructures encara vigents.

**2. Els objectius que es volen assolir**

Aquesta iniciativa pretén garantir un model organitzatiu de l’Agència de la Natura de Catalunya que permeti definir i executar les polítiques de conservació de la natura amb ple respecte als principis d’eficiència, eficàcia, desconcentració territorial i participació ciutadana.

La creació de l’Agència de la Natura està prevista en l’actual Pla de Govern i vinculada especialment als ODS 14 i 15: conservar i utilitzar de manera sostenible els oceans, mars i recursos marins per al desenvolupament sostenible i protegir, restaurar i promoure l’ús sostenible dels ecosistemes terrestres, gestionar els boscos de manera sostenible, combatre la desertificació, aturar i revertir la degradació del sòl, i aturar la pèrdua de la biodiversitat.

**3. Les possibles solucions alternatives normatives i no normatives**

Les opcions de regulació més rellevants que han estat considerades són les següents:

a) Opció 1. “No fer res i mantenir la situació actual”. Aquest opció consisteix a no aprovar els Estatuts de l’Agència de la Natura de Catalunya i mantenir l’estructura organitzativa actual en què les polítiques de conservació del patrimoni natural són exercides per òrgans administratius integrats en el Departament d’Acció Climàtica, Alimentació i Agenda Rural.

b) Opció 2. Aquesta opció consisteix a aprovar els Estatuts de l’Agència perquè pugui iniciar la seva activitat. A l’hora de configurar els Estatuts, es plantegen les qüestions següents:

b.1) Pel que fa a la Comissió Social, es plantegen qüestions sobre quins han de ser els sectors representants, si s’estableix una participació estable o bé rotatòria i el procediment per designar-ne els membres (a proposta dels sectors o bé per decisió directa del Consell de Direcció). També es planteja si la Comissió Social pot tenir una funció decisòria, consultiva o bé fiscalitzadora dels objectius, les decisions i les accions de l’Agència.

b.2) Pel que fa a la Comissió Científica, es plantegen qüestions com ara: la composició (persones escollides per la seva expertesa o per la pertinença a centres de recerca), les funcions (consultives, fiscalitzadores, d’anàlisi) o el funcionament (nombre mínim de reunions a l’any; règim d’adopció d’acords; caràcter vinculant de les decisions, etc.).

**4. Els impactes més rellevants de les diferents opcions considerades**

a) L’impacte sobre l’Administració de la Generalitat.

L’impacte de l’opció 1 és que l’Administració de la Generalitat manté la seva estructura quant als òrgans competents en matèria de medi natural i biodiversitat.

L’impacte de l’opció 2 és la creació d’una nova entitat de dret públic vinculada a l’Administració de la Generalitat. Dins aquesta opció, l’impacte serà diferent segons s’incrementin o no els recursos humans adscrits a l’Agència que actualment desenvolupen les seves funcions dins l’estructura de l’Administració de la Generalitat. En aquest punt, cal tenir en compte que la disposició transitòria tercera preveu que es pot establir un règim excepcional per a la posada en funcionament de l’Agència de la Natura de Catalunya amb la finalitat que no estigui subjecta a les limitacions genèriques que pugui establir la legislació pressupostària en matèria de personal destinades al conjunt del sector públic de la Generalitat, llevat que s’indiqui el contrari i sens perjudici de la normativa estatal bàsica.

b) L’impacte sobre les administracions locals, tenint en compte la seva dimensió i el règim especial de Barcelona.

L’impacte de l’opció 1 és que les administracions locals mantenen l’actual participació en la gestió del medi natural.

L’impacte de l’opció 2 és que les administracions locals podran tenir representació en el Consell de Direcció de l’Agència i en la Comissió Social.

c) L’impacte sobre les mesures d’intervenció administrativa i des de la perspectiva de la reducció de càrregues administratives per a la ciutadania i per a les empreses.

Aquesta proposta no comporta impacte en termes de simplificació i reducció de càrregues que afectin ciutadans o empreses. És com s’ha indicat una norma organitzativa que no té incidència directa en la ciutadania ni en l’activitat econòmica.

Quant a la simplificació normativa, no suposa cap increment de cos normatiu; s’ha fet una revisió de la normativa organitzativa del departament amb competències en matèria de patrimoni natural i biodiversitat per evitar la existència de competències afectades en les funcions assignades als òrgans de les respectives estructures administratives actualment existents, i, per tant, es deroguen mitjançant aquest Decret els preceptes del Decret 277/2016, que queden sense efectes en el moment en què es posi en funcionament l’Agència.

d) Els impactes econòmics, socials o ambientals rellevants que no s’hagin valorat als apartats anteriors.

En tant que els Estatuts de l’Agència són una norma organitzativa, els impactes d’implantació de l’Agència recauen bàsicament en l’àmbit intern de l’Administració de la Generalitat.

Pel que fa als impactes econòmics indirectes derivats de l’activitat de l’Agència, i que no deriven dels Estatuts, si bé no es poden quantificar en aquest moment, cal tenir presents tots aquells que poden sorgir de la relació positiva i la vinculació entre el patrimoni natural i l’activitat econòmica i social i el foment de les activitats que contribueixen a la millora i a la difusió de la protecció del medi.

L’impacte social i ambiental que deriva de l’aprovació dels estatus és de caràcter positiu en tant que la millora en l’eficàcia i l’eficiència de les mesures de protecció del patrimoni natural i la biodiversitat i l’èxit de les polítiques de conservació que ha de derivar de la constitució de l’Agència seran en benefici de tota la població.

**5. La procedència d’efectuar la consulta pública prèvia o bé la valoració de la necessitat d’emprar, en el seu cas, altres eines i canals de participació complementaris a la publicació al Portal de la Transparència**

|  |  |
| --- | --- |
| La consulta pública prèvia s’efectua en el marc del procés de participació ciutadana que s’ha dut a terme al llarg dels anys 2022 i 2023. |  |